王成之給事囿山堂
作者：樓鑰
朝代：宋

paragraphs: 煙雨望麗陽，前山羅紫翠。
照水挹南明，不與巾子對。
朅來登囿山，一覽萬山會。
蓮城山固多，此地要爲最。
主人意軒豁，物境供曠快。
山椒湧華屋，迥立風埃外。
一物無遁形，所在見纖介。
清霜肅天壤，佳樹隔闤闠。
俯仰隨取捨，左右從盼睞。
門牆尋故步，杖屨許從邁。
恍然至絕頂，更覺宇宙大。
樽酒屢勸酬，棋枰更勝敗。
秋高月色皎，浮雲了無礙。
不俟攀仙掌，徒手吸溪瀨。
茲堂極崇敞，意若欠深邃。
先植易生木，徐待松柏兌。
望遠仍可喜，意滿聊自晦。
無使山下人，或得窺外內。
但恐趣賜環，樹藝或不逮。
先生味斯言，一笑相領解。
吾將飭園丁，隨處添翳薈。
他時遶扶疎，吾廬益可愛。